Úvod
	Uznesenie vlády SR č. 838/2002 v znení zmeny uznesením vlády SR č. 665/2003 a v znení zmeny uznesením vlády č. 711/2005 poverilo Ministerstvo práce, sociálnych vecí a rodiny SR koordináciou aktivít všetkých spolupracujúcich orgánov štátnej správy a ostatných organizácií pri plnení Národného programu BOZP a príslušným rezortom uložilo zabezpečiť plnenie programu.
	V súlade s bodom B.4 uznesenia vlády SR č. 838/2002 v spojitosti s plnením úlohy podľa bodu B.5 tohto uznesenia zaslali prehľad plnenia úloh tohto uznesenia dotknuté rezorty - Ministerstvo zdravotníctva SR, Ministerstvo školstva SR, Ministerstvo zahraničných vecí SR, Ministerstvo hospodárstva SR a Štatistický úrad SR.
	V nasledujúcom texte je vyhodnotenie plnenia jednotlivých úloh Programu realizácie štátnej politiky BOZP – Národného programu BOZP v roku 2005. Materiál neobsahuje úlohy, ktoré boli zrušené uznesením vlády SR č. 655/2003 a uznesením vlády SR č. 711/2005, respektíve boli splnené v predchádzajúcom období.

B.	Rozvíjanie spoločenského povedomia a motivácie k BOZP
1. Organizovať kampane v médiách, ktoré pozitívne ovplyvnia verejnú mienku v chápaní dôležitosti bezpečného a zdravého pracovného prostredia i v potieraní nelegálnej práce, prispejú k zlepšeniu spoločenského a právneho vedomia, zdravému životnému štýlu, kultúre práce, dodržiavaniu zásad BOZP (aj v mimopracovných aktivitách), pravidiel dobrej praxe v jednotlivých oblastiach BOZP a informovanosti zamestnancov o ich nárokoch pri odškodňovaní pracovných úrazov a chorôb z povolania.
T: trvalý
Z: MPSVR SR
Stav plnenia:
Úloha je priebežne plnená.

	Zvyšovať právne a spoločenské vedomie v oblasti bezpečnosti a ochrany zdravia pri práci patrí medzi najdôležitejšie úlohy v oblasti BOZP, pri ktorých je potrebné využívať všetky dostupné prostriedky. Na jednej strane je potrebné v dostatočnej miere využívať masovokomunikačné prostriedky, no významnou cestou sú najmä aktívne formy poradenstva poskytovaného zamestnávateľskými a odborovými inštitúciami, špecializovanými podnikateľskými subjektmi, orgánmi inšpekcie práce a inými dozornými orgánmi.
	MPSVR SR podporuje aktívne formy výchovy a vzdelávania, vykonávané právnickými a fyzickými osobami v súlade s § 4 ods. 1 písm. i) zákona č. 95/2000 Z. z. o inšpekcii práce a o zmene a doplnení niektorých zákonov v znení neskorších predpisov (ďalej „zákon č. 95/2000 Z. z.“). Zoznam oprávnených subjektov na vykonávanie poradenstva v oblasti ochrany práce je zverejnený na internetovej stránke MPSVR SR.
Národný inšpektorát práce v súvislosti s plnením tejto úlohy realizoval v roku 2005 nasledovné aktivity:
•	Kampaň „Obmedzte hluk! preferovaná Európskou agentúrou pre BOZP: 
-	Tlačové konferencie organizované NIP a niektorými krajskými inšpektorátmi práce pri príležitosti európskeho týždňa BOZP venovaného kampani na obmedzenie hluku. (TA3, ...)
-	Články v odbornom časopise Bezpečná práca (Rok 2005 venovaný kampani za zníženie hluku na pracovisku i v bežnom živote. Stretnutie zástupcov národnej siete BOZP, Hluk a jeho eliminovanie. Zhodnotenie výsledkov previerok zamestnávateľov malých a stredných podnikov na Slovensku.)
-	Vystúpenia zamestnancov krajských inšpektorátov práce v Rádiu Expres: Obmedzte hluk a v regionálnych rádiách (N-rádiu: Živá diskusia Hluk a BOZP, výzva k diskusii na IP Nitra) a v regionálnych televíziách (Nitrianska regionálna televízia TV Zobor – Hluk na pracovisku).
•	Kampaň v stavebníctve z iniciatívy Výboru vrchných predstaviteľov inšpekcie práce (SLIC) so sídlom v Bruseli:
-	Články v odbornom časopise Bezpečná práca: (SLIC a stavebníctvo na Slovensku, Komentár k NV SR č. 510/2001 Z. z. o minimálnych bezpečnostných a zdravotných požiadavkách na stavenisko v znení novely č. 282/2004 Z. z.).
•	Kampaň roku 2006 venovaná mladým ľuďom: článok v časopise Bezpečná práca poukazuje na základne idey tejto kampane a vyzýva širokú verejnosť k tomu, aby sa zapojila do kampane.
-	Vystúpenia zamestnancov NIP Košice a zamestnancov krajských inšpektorátov práce v Slovenskom rozhlase (Pracovná vyčerpanosť, odpovede na otázky poslucháčov v oblasti BOZP), Rádiu Expres, TA3 a v regionálnych rozhlasových a televíznych spoločnostiach, publikovanie v novinách na rôzne témy týkajúce sa BOZP, pracovnoprávnych vzťahov, nelegálneho zamestnávania a podobne.

3. Propagovať vo verejnosti (ako aj pre ústavných činiteľov, KOZ SR a AZZZ SR) najnovšie informácie z oblasti BOZP a uvádzanie nových predpisov do praxe, s dôrazom na prevenciu pracovných úrazov a chorôb z povolania, zlepšovanie pracovných podmienok a presadzovanie systémového prístupu k BOZP, podmienok vytvárajúcich pracovnú pohodu zamestnancov na pracoviskách a na zvyšovanie kultúry práce. Vydávať publikácie typu „pravidlá dobrej praxe“.
T: trvalý
Z: MPSVR SR

Stav plnenia: 
Úloha je priebežne plnená.

V roku 2005 vydal Národný inšpektorát práce v rámci edície „Pravidlá dobrej praxe bezpečnosti a ochrany zdravia pri práci“ nasledovné publikácie:
•	PRACOVISKO S POČÍTAČOM. Príručka pre postupy zamestnávateľov a zamestnancov. Publikácia (10). 
Táto príručka bola vydaná v rámci kampane inšpekcie práce zameranej na dodržiavanie minimálnych bezpečnostných a zdravotných podmienok pri práci so zobrazovacími jednotkami. Cieľom príručky „Pracovisko s počítačom“ je poskytnúť zamestnancom a zamestnávateľom jednoduchý a zrozumiteľný návod, ako zabezpečiť konkrétne splnenie požiadaviek zákona NR SR č. 330/1996 Z. z. o bezpečnosti a ochrane zdravia pri práci v znení neskorších predpisov a nariadenia vlády SR č. 247/2001 Z. z. o minimálnych bezpečnostných a zdravotných požiadavkách pri práci so zobrazovacími jednotkami. Úlohou inšpekcie práce je okrem kontrolnej činnosti aj poskytovanie poradenstva. Jednou z foriem poradenstva v oblasti bezpečnosti a ochrany zdravia pri práci inšpekčnými orgánmi je bezplatné poskytovanie tejto príručky pri výkone inšpekcie práce zamestnávateľom a zástupcom zamestnancov. Príručka je vydaná prostredníctvom Informačného centra ochrany práce NIP a za prispenia Európskej agentúry pre bezpečnosť a ochranu zdravia pri práci v Bilbao. Príručka vyšla na CD nosiči.
•	Príručka Program “Bezpečný podnik“ (Publikácia 11) vydaná v septembri 2005 v rámci kampane „Bezpečný podnik“, ktorá je jednou z úloh Koncepcie štátnej politiky BOZP a obsahuje ciele a pravidlá programu „Bezpečný podnik“, kritériá a povinnosti hodnotiteľov, organizačné zabezpečenie a kritériá a indikátory pre hodnotenie účastníkov programu. Bola vydaná za podpory Európskej agentúry pre bezpečnosť a ochranu zdravia pri práci. Vydané ako brožúra vo formáte B5 a tiež na CD nosiči.
•	OBMEDZTE HLUK! Zásady BOZP pri práci v hluku. Publikácia (12). Príručka je praktickým návodom pre verejnosť, zameraným na plnenie jednotlivých právnych ustanovení predpisov o bezpečnosti práce a ochrane zdravia pri práci, zásad pre bezpečné zvládnutie pracovných činností a rizík na pracoviskách s nadmerným hlukom.  Vzhľadom na to, že tematika hluku na pracoviskách je spoločná pre orgány inšpekcie práce a úrady verejného zdravotníctva, bol ako autor príručky oslovený MUDr. Janoušek z Úradu verejného zdravotníctva v Bratislave a lektorovaná bola na odbore riadenia inšpekcie práce NIP Košice. Do príručky sú zahrnuté aj povinnosti smernice Európskeho parlamentu a Rady č. 2003/10/ES, ktoré sú transponované do našej legislatívy, menovite do nariadenia vlády Slovenskej republiky o minimálnych zdravotných a bezpečnostných o požiadavkách na ochranu zamestnancov pred rizikami súvisiacimi s expozíciou hluku. Príručka je vydaná prostredníctvom Informačného centra ochrany práce NIP a za podpory Európskej agentúry pre bezpečnosť a ochranu zdravia pri práci v Bilbao. Príručka vyšla ako brožúra vo formáte B5.
•	Materiály Európskej agentúry pre bezpečnosť a ochranu zdravia pri práci v Bilbao, ktoré boli preložené do slovenského jazyka a distribuované medzi širokú verejnosť prostredníctvom inšpektorov práce. Sú to tzv.: Facts. Tieto boli v rámci európskej kampane 2005 venované tematike hluku (Facts č. 56: Úvod do problematiky hluku pri práci, Facts č. 57: Hluk pri práci a jeho následky, Facts č. 58: Zníženie  a regulácia hluku) a v rámci aktivít Výboru vrchných predstaviteľov inšpekcie práce (SLIC) v problematike stavebníctva (Facts č. Zdravie a bezpečnosť pri práci na malých stavbách, Facts č. 49: Bezpečná práca na streche, Facts č. 50: Riadenie hluku pri stavebnej činnosti).

4.	Podporovať zavádzanie systémov riadenia BOZP v podnikoch v zmysle odporúčaní MOP. Vydávať notifikované pravidlá dobrej praxe BOZP, obsahujúce postupy na dosiahnutie požadovanej úrovne BOZP. Organizovať v Slovenskej republike motivačnú kampaň - súťaž „Bezpečný podnik“ so zohľadnením veľkosti organizácií a zabezpečením vhodnej formy ocenenia a publicity.
T: 2003 - 2005
Z: NIP
Spolupráca: Sociálna poisťovňa, AZZZ SR

Stav plnenia:
Úloha je splnená 

Dlhodobá motivačná kampaň „Bezpečný podnik“ na podporu zavádzania efektívneho systému riadenia bezpečnosti a ochrany zdravia pri práci a zvyšovanie úrovne starostlivosti o zamestnancov bola spustená na XVIII. medzinárodnej konferencii Aktuálne otázky bezpečnosti práce v Starej Lesnej a propagačné materiály boli distribuované medzi účastníkov stretnutia Národnej siete BOZP dňa 24. októbra 2005 na NIP Košice. Súčasťou propagačnej kampane sú okrem publikácie vydanej Národným inšpektorátom práce Program Bezpečný podnik (brožúra a CD) aj leaflety Program „Bezpečný podnik“.
Gestorom kampane „Bezpečný podnik“ je Ministerstvo práce, sociálnych vecí a rodiny SR, ktoré bude udeľovať osvedčenia (certifikáty) „Bezpečný podnik. Odborným a organizačným garantom programu BP je Národný inšpektorát práce Košice. Garantom pre oblasť vzdelávania a poradenstva je Technická univerzita v Košiciach. Zloženie Riadiacej komisie programu BP, ktorá bude na základe výsledkov preverenia kritérií (auditu) rozhodovať o návrhu na udelenie osvedčenia (certifikátu) „Bezpečný podnik“ bolo prerokované na zasadaní Koordinačného výboru pre BOZP. Sekretariát Riadiacej komisie programu BP vedie zoznam firiem, ktoré požiadali o registráciu v Programe BP.
Podpora zavádzania systémov riadenia BOZP bola premietnutá aj do plánu celoslovenských úloh inšpekcie práce na rok 2005 ako úloha č. 107: Previerky zamerané na kontrolu systémových prvkov BOZP – systémová inšpekcia práce. Povinnosťou inšpektorov práce bolo poskytovať zároveň aj poradenstvo v kontrolovaných subjektoch.

C.	Presadzovanie predpisov a štátny dozor
2. Zjednotiť postupy inšpekčných a dozorných orgánov v oblasti ich pôsobnosti, aby sa podporilo uplatňovanie legislatívy BOZP v každodennej praxi, aby sa dôsledne dodržiavali ustanovenia predpisov, aby sa odstránil formalizmus pri plnení právnych požiadaviek.
T: 2005
Z: MPSVR SR
Spolupráca: MZ SR, MV SR, MO SR, MS SR, MH SR

Stav plnenia: 
Úloha splnená.

Významnou spoluprácou z hľadiska koordinácie dozorných činností v oblasti bezpečnosti a ochrany zdravia pri práci bola realizácia dohody o spolupráci uzatvorenej medzi Ministerstvom zdravotníctva SR a Ministerstvom práce, sociálnych vecí a rodiny SR na úrovni orgánov inšpekcie práce a orgánov na ochranu zdravia. Tieto orgány spolupracovali najmä pri výkone dozoru s cieľom zabezpečiť komplexnú starostlivosť o bezpečnosť a zdravie zamestnancov zo strany zamestnávateľov a využiť odborný potenciál oboch dozorných orgánov.
V roku 2005 bolo vykonaných 42 spoločných previerok vo vybraných organizáciách so zameraním na kontrolu pracovných podmienok z hľadiska bezpečnosti a ochrany zdravia pri práci u zamestnancov rizikových profesií exponovaných hluku a na kontrolu pracovných podmienok, dodržiavania bezpečnosti a ochrany zdravia na staveniskách. Spoločným cieľom obidvoch dozorných orgánov bolo presadzovanie účinných opatrení na obmedzovanie negatívneho vplyvu faktorov práce a pracovného prostredia.
Spolupráca policajných orgánov a orgánov inšpekcie práce pri vyšetrovaní príčin pracovných úrazov, prevádzkových nehôd a porúch technických zariadení sa uskutočňovala na základe dohody medzi Ministerstvom vnútra SR a Úradom bezpečnosti práce SR (predchodca Národného inšpektorátu prácu) z mája 1997. Túto dohodu bude potrebné aktualizovať.
Spolupráca medzi kontrolnými orgánmi inšpekcie práce a dopravnými inšpektorátmi práce pri vykonávaní kontrol na pozemných komunikáciách sa uskutočňuje na základe dohody č. 2322/04 a č.p. PPZ-542-6/ODP-2004 z 10. decembra 2004 uzatvorenej Ministerstvom práce, sociálnych vecí a rodiny SR a Ministerstvom vnútra SR. V zmysle tejto dohody obe strany spolupracujú pri vykonávaní spoločných kontrol, poskytujú si navzájom informácie o počte kontrol, ktoré majú byť počas kalendárneho roka vykonané, vymieňajú si informácie o plánovaných kontrolách za účelom zabezpečenia spoločných kontrol, poskytujú si informácie z evidencie vykonaných kontrol, oznamujú si priestupky zistené pri kontrole jednou zo strán dohody. Spolupráca spočíva aj v spoločnom organizovaní seminárov a školení a umožnení prítomnosti zamestnancov jednej strany na seminároch organizovaných druhou stranou. Obe strany si tiež vymieňajú informácie o prostriedkoch používaných pri výkone kontrol a pri vedení evidencie kontrol.
Spolupráca pri odhaľovaní nelegálneho zamestnávania a nelegálnej práce medzi Ministerstvom práce SR, Ministerstvom vnútra SR, Národným úradom práce (teraz Ústredie práce) Sociálnou poisťovňou a inšpekciou práce sa uskutočňuje na základe vzájomnej dohody č. 1049/2000-III/1 z apríla 2000.
V zmysle tejto úlohy Hlavný banský úrad postupuje pri zameraní a riadení kontrolnej činnosti jednotlivých obvodných banských úradov a súčasne je významných partnerom odboru energetickej politiky a odboru legislatívy Ministerstva hospodárstva SR pri tvorbe jednotlivých banských predpisov.
Kľúčovou legislatívnou úlohou je novelizácia banského zákona č. 44/1988 Zb. a zákona č. 51/1988 Zb.. V danej etape prebieha vyhodnocovanie medzirezortného pripomienkovania a príprava verzie, ktorá bude postúpená ďalej v legislatívnom procese. V tejto novele sú kľúčové práve otázky pyrotechnických výrobkov, otázky procesu verejného obstarávania pri určovaní držiteľa dobývacieho priestoru s pod. Pri kontrolnej činnosti obvodných banských úradov sa striktne vyžadujú dodržiavanie predpisov BOZP s ohľadom na špecifikáciu baníctva.

3.	Vytvárať podmienky na zabezpečenie kompatibility a na prepojenie informačných systémov jednotlivých dozorných orgánov a inštitúcií (najmä Národný inšpektorát práce, živnostenské úrady, Národný úrad práce, Sociálna poisťovňa, Štatistický úrad SR, Ministerstvo vnútra SR) v záujme zabezpečenia ich efektívneho a koordinovaného postupu a na ten účel vymedziť rozsah potrebných vzájomne poskytovaných informácií.
T: 30.jún 2005
Z: MPSVR SR
Spolupráca: MV SR, MF SR, ŠÚ SR, SP, NÚP (ÚPSVR)

Stav plnenia:
Úloha je splnená. 

	Štatistický úrad SR v rokoch 2004 – 2005 participoval na plnení úloh grantu, ktorého cieľom bola implementácia údajov o pracovných úrazoch podľa metodiky revidovanej Európskej únie ESAW. Na základe rokovaní s odborom pracovnoprávnych vzťahov a ochrany práce MPSVR SR vyplynul záver, že v nadväznosti na pripravovanú legislatívu EÚ v tejto oblasti bude najvhodnejšou formou zberu údajov využitie administratívneho zdroja evidencie pracovných úrazov Národného inšpektorátu práce doplnené o kódovanie podľa metodiky ESAW. Na tento účel by mal slúžiť aj novo navrhnutý formulár „záznam o registrovanom pracovnom úraze“ pre potreby rezortu inšpekcie  práce a odbor  úrazového poistenia Sociálnej poisťovne, ktorého požiadavky boli pri jeho tvorbe zohľadnené.
Súčasné kroky tejto významnej a zložitej úlohy zo strany NIP sú zamerané na spracovanie návrhu oblastí uvažovaných na výmenu informácií medzi databázami MZ SR, MPSVR SR, Sociálnej poisťovne, úradov práce, sociálnych vecí a rodiny, ŠÚ SR a NIP.
	Národný inšpektorát práce a krajské inšpektoráty práce majú prístup na informačný systém sociálnej poisťovne prostredníctvom tzv. Grid – kariet v súvislosti s kontrolou nelegálnej práce a nelegálneho zamestnávania.
	Pre zlepšenie a prepojenie štatistického informačného systému ŠÚ SR v tejto súvislosti predpokladá úzku spoluprácu s MPSVR SR, NIP a Sociálnej poisťovne. Je potrebné spracovať konkrétne podnety na vzájomnú spoluprácu a súčasne iniciovať uzatvorenie dohody o spolupráci medzi NIP (MPSVR SR) a inými zainteresovanými inštitúciami vo veci prepojenia informačných systémov.

6.	Vytvoriť podmienky na podporu zlepšovania BOZP v malých a stredných podnikoch formou poradenstva a motivačných programov.
T: 2003 - 2005
Z: MPSVR SR
Spolupráca: MH SR, AZZZ SR, KOZ SR, SOPK

Stav plnenia: 
Úloha je splnená.

S cieľom vytvoriť podmienky na podporu zlepšovania BOZP v malých a stredných podnikoch formou poradenstva a motivačných programov organizoval NIP Košice:
•	Motivačná kampaň venovaná obmedzovaniu hluku, znižovaniu rizík vyplývajúcich z hluku na pracovisku, spojená s vydaním Pravidiel dobrej praxe bezpečnosti a ochrany zdravia pri práci OBMEDZTE HLUK! Zásady BOZP pri práci v hluku. Publikácia (12) a propagačných materiálov Európskej agentúry pre BOZP v slovenskom jazyku tzv. Facts venovaných problematike hluku.
•	Motivačná kampaň venovaná problematike zvyšovania bezpečnosti a ochrane zdravia pri práci na malých stavbách, bezpečnej práci na streche na základe aktivít Výboru vrchných predstaviteľov inšpekcie práce (SLIC) spojená s distribúciou materiálov Európskej agentúry pre BOZP venovaných problematike zdravotníctva medzi malých a stredných podnikateľov.
•	Motivačná kampaň venovaná problematike pracovísk s počítačom spojená s distribúciou pravidiel dobrej praxe „Pracovisko s počítačom. Príručky pre postupy zamestnávateľov a zamestnancov.“
Na MPSVR SR bola vytvorená pracovná skupina pre zjednodušenie povinností podnikateľov v oblasti zdravotníctva, hygieny a BOZP, do ktorej NIP Košice menoval svojho zástupcu.
Veľkou pomocou v orientovaní sa vo všeobecne záväzných predpisoch budú jednotné predpisy týkajúce sa tak rezortu inšpekcie práce ako aj rezortu zdravotníctva v oblasti verejného zdravotníctva. Bude to prínosom hlavne pre zamestnávateľov malých a stredných podnikov, ktorí nemajú špeciálne útvary BOZP a hygieny práce. Ide o nariadenia vlády SR týkajúce sa škodlivých faktorov pracovného prostredia, ktorými sa priamo implementujú smernice EÚ do slovenskej legislatívy podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády SR. Ako prvé bolo implementované Nariadenie vlády SR č. 416/2005 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám. Ďalšie nariadenia vlády týkajúce sa ostatných faktorov pracovného prostredia budú prijaté v  roku 2006. 
Bezplatné poradenstvo je poskytované priamo na krajských inšpektorátoch práce (telefonicky, elektronickou poštou i osobne) i v rámci výkonu inšpekcie práce v dozorovanom subjekte.
Organizované sú konferencie a odborné semináre na krajských inšpektorátoch práce, na ktorých odborníci z radov inšpektorov práce pomáhajú zamestnávateľom malých a stredných podnikov v orientácii sa v platných predpisoch a pomáhajú riešiť konkrétne problémy z praxe.

D.	Výchova, vzdelávanie, veda a výskum
1. Vybudovať efektívny systém výchovy a vzdelávania k bezpečnosti a ochrane zdravia od predškolských zariadení cez základné a stredné školy, vrátane systému ďalšieho vzdelávania zamestnancov, certifikácie špecializovaných foriem vzdelávania a pod.
T: 2005
Z: MŠ SR
Spolupráca: MPSVR SR 

Úloha je splnená vypracovaním akčného plánu a vybudovaním efektívneho systému výchovy a vzdelávania k bezpečnosti a ochrane zdravia od predškolských zariadení cez základné školy, stredné školy až po vysoké školy.
V rokoch 2000 – 2002 sa Ministerstvo školstva SR aktívne zapojilo do realizácie Twiningového projektu uskutočňovaného podľa Twiningovej zmluvy č SR 99/IB/SO/01 uzatvorenej medzi Ministerstvom práce, sociálnych vecí a rodiny SR a Švédskom. Výsledkom činnosti odborníkov, ktorí sa zúčastnili na príprave projektu z rezortu školstva a švédskych expertov bolo vypracovanie učebných osnov výchovy k bezpečnému správaniu a bezpečnosti a ochrany zdravia pri práci žiakov základných a stredných škôl.
Problematika BOZP je súčasťou Programu výchovy a vzdelávania detí v materských školách.
Učebné osnovy Výchova žiakov k BOZP v základných školách schválilo Ministerstvo školstva SR dňa 12.6.2002 pod číslom 793/2002-41 s účinnosťou od 1.9.2002. Ide o základný pedagogický dokument, ktorú upravuje problematiku BOZP prierezovo v jednotlivých vyučovacích predmetoch.
V systéme výchovy a vzdelávania k BOZP na gymnáziách sa realizujú učebné osnovy a manuál pod názvom Výchova a vzdelávanie k BOZP v príprave na povolanie v stredných školách.
Na stredných odborných školách, stredných odborných učilištiach a združených stredných školách je uvedená problematika zakomponovaná do všetkých základných pedagogických dokumentov a to aj v teoretickej a praktickej zložke obsahu vzdelávania a v rozsahu, aký si konkrétny učebný alebo študijný odbor vyžaduje. Po každej právnej úprave v oblasti BOZP MŠ SR zabezpečuje aktualizáciu uvedených pedagogických dokumentov.
Systém výchovy a vzdelávania v oblasti BOZP pre vysoké školy je spracovaný a upravený na základe pripomienok členov bývalej pracovnej skupiny PHARE pre oblasť BOZP. Podľa potreby bude predkladaný a konzultovaný na Ministerstve práce, sociálnych vecí a rodiny SR (Národný inšpektorát práce). Na vysokých školách vznikajú nové študijné programy pre BOZP (Materiálovotechnická fakulta TU Košice). Zároveň pribúdajú študijné programy, kde je problematika BOZP súčasťou, respektíve inovujú sa študijné programy aj o problematiku BOZP.

4. Vypracovať nový terminologický slovník BOZP.
T: 2005
Z: MPSVR SR
Spolupráca: MZ SR, Stredisko pre štúdium práce a rodiny, Hlavný banský úrad

Stav plnenia:
Úloha je splnená

	Inštitút pre výskum práce a rodiny (predtým Stredisko pre štúdium práce a rodiny alebo VVÚBP) vypracovalo v zmysle výskumnej úlohy č. 2003-UO-22/017 „Terminologický slovník bezpečnosti a ochrany zdravia pri práci“. V súčasnosti sa pripravuje jeho aktualizácia (do konca augusta 2006) so zreteľom na nové právne predpisy v oblasti BOZP, ktoré nadobudnú účinnosť k 1. júlu 2006. 
Pred vydaním slovníka by bolo vhodné ho pripomienkovať zo strany rezortu MZ SR, Hlavného banského úradu a inšpekcie práce.

E.	Legislatíva
2. V zákone o sociálnom poistení, po aplikácii v súčasnosti navrhnutých inštitútov, prehodnotiť možnosť zvýšenia  motivácie zamestnávateľov v systéme úrazového poistenia a v časti nemocenského poistenia prehodnotiť možnosť zníženia odvodov do nemocenského poistenia za zamestnancov organizácie, v prípade priaznivých výsledkov v starostlivosti o BOZP a tým zníženú chorobnosť.
T: 2008
Z: MPSVR SR
Spolupráca: Sociálna poisťovňa

Stav plnenia: 
Úloha je priebežne plnená.

Úloha je plnená aj prijatím zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov účinného do 1. januára 2004. V zmysle citovaného zákona bola prenesená výplata nemocenského poistenia za prvých desať dní dočasnej pracovnej neschopnosti na zamestnávateľa. Úhrada dávky zamestnávateľom v začiatku dočasnej pracovnej neschopnosti je dostatočná motivácia zamestnávateľa na vyššiu starostlivosť o BOZP, a tým zníženú chorobnosť. V súvislosti s prijatím uvedeného zákona bola znížená aj sadzba poistného na nemocenské poistenie pre zamestnávateľa z 3,4 % na 1,4 % vymeriavacieho základu.
Prehodnotenie motivácie zamestnávateľov v systéme úrazového poistenia a v časti nemocenského poistenia nie je aktuálne, keďže ešte nie sú k dispozícii relevantné praktické poznatky z aplikácie zákona č. 461/2003 Z. z. o sociálnom poistení v znení neskorších predpisov. Niektoré inštitúty motivujúce zamestnávateľov a zamestnancov k bezpečnosti a ochrane zdravia pri práci sa začnú uplatňovať až od 1. januára 2007. Jedná sa o inštitút motivujúci zamestnávateľov vo forme diferencovanej výšky poistného podľa nebezpečnostných tried a vo forme prirážky k poistnému na úrazové poistenie, respektíve zľavy z poistného na úrazové poistenie.

F.	Zahraničná spolupráca

1. Podporovať komunikáciu a spoluprácu v oblasti BOZP vrátane inšpekčných a dozorných orgánov na regionálnej úrovni s domácimi, zahraničnými a medzinárodnými inštitúciami v záujme uplatňovania nových poznatkov z oblasti BOZP v podmienkach SR.
T: trvale
Z: MPSVR SR
Spolupráca: MZ SR

Stav plnenia:
Úloha je priebežne plnená.

Spoločné kontrolné aktivity krajských inšpektorátov práce a regionálnych úradov verejného zdravotníctva na regionálnej úrovni boli v roku 2005 zamerané na pracoviská s nadmerným hlukom a na kontrolu pracovných podmienok, bezpečnosti a ochrany zdravia pri práci na staveniskách. Spolupráca na regionálnej úrovni sa realizuje v zmysle Dohody o spolupráci a koordinácii činností medzi MPSVR SR a MZ SR z augusta 2002 tiež vzájomnou výmenou informácií dôležitých pre kontrolnú činnosť medzi oboma kontrolnými orgánmi, spoločným riešením závažných problémov v oblasti BOZP, spoločným riešením sťažností a podnetov zameraných na nevyhovujúce pracovné podmienky. Spolupráca sa osvedčila aj pri vyhľadávaní prác so zvýšeným ohrozením bezpečnosti a zdravia, pri jednotnom presadzovaní opatrení na odstránenie nedostatkov, pri obmedzovaní alebo znižovaní zdravotných rizík a tiež pri vyšetrovaní príčin ťažkých, smrteľných a hromadných pracovných úrazov, havárií, priemyselných otráv a chorôb z povolania. 
Súčinnosť pri kontrole nelegálnej práce s jednotlivými zložkami policajného zboru (príslušnými odbormi poriadkovej polície a odbormi hraničnej a cudzineckej polície) bola hodnotená zo strany inšpektorátov ako veľmi dobrá. V plnom rozsahu zabezpečovali ochranu inšpektorov práce pri výkone inšpekcie práce v priebehu kontrolných akcií v nočných hodinách.
Spolupráca s Policajným zborom SR bola aj pri ďalších pracovných aktivitách, ako je vyšetrovanie udalostí a spoločné výkony na cestách so zameraním na kontrolu sociálnej legislatívy v doprave. 
Pri kontrole nelegálnej práce spolupracovali inšpektoráty práce aj s Úradmi práce, sociálnych vecí a rodiny SR, ktoré poskytovali informácie o kontrolovaných osobách, o evidencii uchádzačov o zamestnanie a o poberaní podpory v nezamestnanosti. V rámci akcie VIETOR, BARMAN a VIETOR 2 boli vykonávané kontroly zamerané na nelegálnu prácu, zamestnávanie cudzincov a mladistvých.
So Sociálnou poisťovňou nastala úzka spolupráca s nadobudnutím účinnosti zákona o nelegálnom zamestnávaní, spočívajúca najmä v overovaní údajov predložených zamestnávateľmi v databáze Sociálnej poisťovne. Pokračuje poskytovaním informácií potrebných pri vyšetrovaní pracovných úrazov.
V spolupráci so Slovenskou inšpekciou životného prostredia, orgánmi štátnej správy na úseku ochrany pred požiarmi, orgánmi štátnej správy na úseku civilnej ochrany, orgánmi na ochranu zdravia a Hlavným banským úradom sa vykonávajú koordinované kontroly zmysle zákona č. 261/2002 Z. z. o prevencii závažných priemyselných havárií v znení neskorších predpisov. 
Spolupráca s Okresnými riaditeľstvami Hasičského a záchranného zboru krajských stavebných úradov bola účinná pri vybavovaní kolaudácií.
Spolupráca s Úradom pre dohľad nad zdravotnou starostlivosťou a Súdnym lekárstvom v súvislosti s vyžiadaním materiálov a odborných stanovísk spojených s vyšetrovaním udalostí.
V roku 2005 sa realizovala spolupráca a výmena skúsenosti niektorých inšpektorátov práce s inšpekčnými orgánmi v Čechách a v Poľsku.
Významnou mierou v spolupráci na Európskej úrovni je spolupráca kontrolných orgánov pri presadzovaní sociálnej politiky v doprave a pri odhaľovaní nelegálneho zamestnávania a nelegálnej práce.
Národný inšpektorát práce spolupracuje v oblasti sociálnej legislatívy v doprave s partnerskými organizáciami členských štátov EÚ na základe Smernice rady 88/599/EHS o štandardných kontrolných postupoch pre vykonávanie nariadenia (EHS) č. 3820/85 o harmonizácii určitých sociálnych právnych predpisov, týkajúcej sa cestnej dopravy a nariadenia (EHS) č. 3821/85 o záznamovom zariadení v cestnej doprave. Obojstranné dostupné informácie o porušeniach vodičov (dopravcov) konkrétneho štátu sa vymieňajú každých 12 mesiacov. NIP zasiela komplexnú informáciu Európskej komisii každé 2 roky.

6. Zapájať odborníkov BOZP do medzinárodnej spolupráce v rámci expertných tímov, technických komisií, prác na projektoch EK, MOP.
T: trvale
Z: MPSVR  SR
Spolupráca: zainteresované rezorty, NIP

Stav plnenia:
Úloha je priebežne plnená. 

Zamestnanci Národného inšpektorátu práce v Košiciach a niektorých krajských inšpektorátov práce sú zastúpený v nasledovných orgánoch a pracovných výboroch spadajúcich do Európskych štruktúr:
Výbor na vymáhanie legislatívy v oblasti pracovného času a doby odpočinku v doprave, so sídlom v Bruseli, ktorý funguje v rámci projektu MIDT (Monitoring of the Implementation of Digital Tachograph, Plenary meetings - stretnutia všetkých pracovných skupín spadajúcich pod MIDT, Pracovná skupina Výboru vedúcich predstaviteľov inšpekcie práce (SLIC) pre vymáhanie práva (Enforcement Working Group), so sídlom v Luxemburgu, Pracovná skupina Výboru vedúcich predstaviteľov inšpekcie práce SLIC - inšpekcia práce v stavebníctve, so sídlom v Luxemburgu, Pracovná skupina Výboru vedúcich predstaviteľov inšpekcie práce SLIC inšpekcia práce s bremenami, so sídlom v Luxemburgu, Pracovná skupina Výboru vedúcich predstaviteľov inšpekcie práce SLIC – inšpekcia práce s azbestom, so sídlom v Luxemburgu, Projekt Národný koordinátor SLIC – CIRCA (Communication and Information Resource Centre Administrator), so sídlom v Luxemburgu, Pracovná skupina Poradného výboru BOZP pri Európskej Komisii so sídlom v Luxemburgu pre monitorovanie prípravy príručiek dobrej praxe – vibrácie, vedecký výbor PV pre medzné hodnoty vystavenia škodlivinám pri práci (SCOEL), správna rada Európskej agentúry pre bezpečnosť a ochranu zdravia pri práci (EA pre BOZP), zastúpenie v skupine Focal pointov, poskytovanie informácii o pracovných podmienkach v zmysle smernice 96/71 o vysielaní pracovníkov a v zmysle ustanovenia § 5 ods. 2 zákonníka práce, ESAW (Európske štatistiky o pracovných úrazov), pracovná skupina expertov k implementácii Smernice 96/71/EC týkajúcej sa vysielania pracovníkov, so sídlom v Bruseli
Zamestnanci NIP Košice a KIP sa v roku 2005 zapojili do projektov ako Prechodný fond, TAIEX a Matra-flex.

G.	Zabezpečenie financovania
1.	Zabezpečiť zdroje na realizáciu Koncepcie štátnej politiky BOZP.
T: september 2002, trvalý
Z: MPSVR SR
Spolupráca: zainteresované rezorty

Stav plnenia:
Úloha je plnená priebežne pri príprave rozpočtu na príslušný rok uplatňovaním požiadaviek na plnenie jednotlivých úloh. 

NIP Košice prerokoval spolufinancovanie informačných a motivačných kampaní, na vydávanie informačných materiálov, brožúr, reklamné kampane v médiách, organizovanie stretnutí odborníkov počas európskeho týždňa BOZP.
Zo strany NIP Košice bol predložený projekt v rámci čerpania prostriedkov z Prechodného fondu a projektu bilaterálnej spolupráce s Holandskom – Matra-flex:
–	Projekt Matra-flex: Implementácia legislatívy a posilňovanie orgánov inšpekcie práce v oblasti závažných priemyselných havárií v Slovenskej republike,
–	Projekt Matra-flex: Skvalitnenie prevencie závažných priemyselných havárií.